Yɛn wura Otemmuafoɔ Panin Justice Kwasi Anin-Yɛboah abue asɛnnibea kɛseɛ a ɛwɔ Atifi Apueeɛ Mantam mu no ano, na wɔkyerɛ mu a saa asɛnnibea yi ne deɛ ɛdi kan koraa wɔ Mantam no mu.
Aban nam Asoeɛ a ɛhwɛ Mantam Amammuo nketewa soɔ no ne akuo afoforɔ mmienu bi a wɔhwɛ mpuntuo ne sikasɛm soɔ no so na ɛsii saa dan yi a ɛsi Mantam no kuropɔn, Nareligu so.
Wɔde nkanea a ɛnya n’ahoɔden firi owia mu, afidie a ɛboa ma nkanea yɛ adwuma berɛ a wɔadum nkanea, nsuo ne nneɛma pii asisie ɛdan yi mu yie sɛdeɛ ɛbɛyɛ a ɛbɛboa ama atɛmmuo papa akɔ so.
Otemmuafoɔ Panin no rebue saa asɛnnibea yi ano no, ɔkyerɛɛ sɛ asɛnnibea adan a ɛwɔ ɔman yi mu no nni mu koraa, na ɔkyerɛ sɛ we nti ɛmma atɛmmuo papa nkɔ so, na afei nso ɛsiane saa nti, wɔntumi nni asɛm mmua atɛn wɔ ne berɛ mu. Ↄtoaa so kaa sɛ mfeɛ a atwam korɔ no mu no, nneɛma pii na na ɛha asɛnnibea dwumadie no nkɔsoɔ no, na deɛ ɛdi mu akotene no bi ne adan a wɔdi ɔmanfoɔ no asɛm wɔ mu no, na saa adan a ɛnsɔ ani yi ara nso mu na a obiara rehwehwɛ atɛntenenee.
Ↄkyerɛ sɛ, afe 2018-2019 mu no wɔyɛɛ wɔn ahiadeɛ ho nhwehwɛmu, na wɔhunuu sɛ asɛnibea adan no pii wɔ hɔ a ɛnni mu mma adwuma no. Ↄkyerɛ mu a, ɛyɛ adeɛ a ɛha adwene yie pa ara.
Nanso yɛn wura Justice Anin-Yɛboah ani agye adwumaden a aban no reyɛ sɛ ɔde bɛyi wɔn haw yi ano no ho. Otemmuafoɔ panin yi gyinaa Mmara Adwumayɛfoɔ no nyinaa anan mu daa ɔmampanin ne aboafoɔ bi a UNICEF ka ho a wɔresosɔ wɔn mu wɔ wɔn haw yi mu no ase
Ↄpanin pa a ɔda UNICEF ano, Bhanu Pathak kaa sɛ asɛnnibea a wɔasie no bɛboa ama pɛpɛɛpɛyɛ aba ama wɔabu atɛntenenee ama mmɔfra.
Yidana Zakari a ɔyɛ Mantam no mu soafoɔ no kyerɛ sɛ asɛnnibea no yɛ adeɛ a wɔabɔ ho nkɔntene akyɛre. Ↄkyerɛ sɛ berɛ bi a atwam no, na wɔde nsɛmmɔne ne awudisɛm ho asɛnnie twa kwan kɔ Tamale na wɔakɔdi. Nanso seesei a wɔanya bi wɔ Mantam no mu no, ɛbɛboa ama kaa sika a bammɔkuo no de rebu wɔn kɔn berɛ a wɔde kwaadubɔfoɔ no twa kwan kɔ Tamale kɔdi asɛm no so ate ama wɔn ho adwo wɔn.
